‘บีทีเอส’ดี๊ด๊าเล่นกำไร224ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — หุ้น BTS คึกคัก เล่นข่าวโชว์กำไรกว่า 224 ล้านบาท ตามหนี้ได้ 
นายสุธรรม ศิริทิพย์สาคร กรรมการ บริษัท บีทีเอส กรุ๊ป โฮลดิ้งส์ (BTS) เปิดเผยถึงผลการดำเนินงานประจำปีสิ้นสุดวันที่ 31 มี.ค. 2553 ที่ผ่านมาว่า มีกำไรสุทธิ 224.71 ล้านบาท เพิ่มขึ้นหลายเท่าตัวเมื่อเทียบกับกำไรสุทธิ 20.25 ล้านบาทในช่วงเดียวกันปีก่อน 
สาเหตุที่ทำให้บริษัทมีกำไรเพิ่มขึ้นถึง 204.46 ล้านบาท ส่วนใหญ่เป็นกำไรรับเหมาก่อสร้างเพิ่มขึ้น 43.3 ล้านบาท ซึ่งมาจากโครงการบ้านเอื้ออาทรเพิ่มขึ้นสุทธิ 29.1 ล้านบาท โดยเฉพาะโครงการเอื้ออาทรชลบุรี (นาจอมเทียน) และรายได้จากโครงการโรงแรมโฟร์พอยท์ เชอราตัน สุทธิจำนวน 14.2 ล้านบาท และบริษัทยังมีรายได้จากการบริหารจัดการโครงการเพิ่มขึ้น 24 ล้านบาท ซึ่งในปีก่อนไม่มีรายการดังกล่าว
ขณะเดียวกันบริษัทได้รับชำระหนี้ทั้งหมดจากการขายสิทธิเรียกร้องหนี้ของบีทีเอสซีและบันทึกกำไรรวมถึงดอกเบี้ยรับเป็นรายได้จำนวน 59 ล้านบาท ซึ่งในปีก่อนไม่มีรายการนี้
นอกจากนี้ ในระหว่างปีบริษัทได้ประเมินมูลค่ายุติธรรมของสินทรัพย์ใหม่ ทำให้ต้นทุนพัฒนาอสังหาริมทรัพย์สูงกว่ามูลค่าสุทธิตามบัญชี บริษัทจึงบันทึกโอนกลับค่าเผื่อผลขาดทุนจากการลดลงของมูลค่าโครงการจำนวน 45.6 ล้านบาท ซึ่งในปีก่อนไม่มีรายการดังกล่าว
บริษัทได้ชำระหนี้ให้กับเจ้าหนี้ตามแผนฟื้นฟูกิจการ ทำให้มีกำไรจากการชำระหนี้จำนวน 142.6 ล้านบาท ซึ่งในปีก่อนไม่มีรายการดังกล่าว
อย่างไรก็ตาม ในปีนี้บริษัทมีค่าใช้จ่ายเพิ่มขึ้น เช่น ด้านพนักงานและการตั้งสำรองเผื่อผลขาดทุนจากการด้อยค่าของสินทรัพย์ เพิ่มขึ้นสุทธิจำนวน 14.4 ล้านบาท ซึ่งส่วนใหญ่เกิดจากการชะลอการลงทุนในโครงการกมลาบีช
สำหรับการติดตามหนี้สินซึ่งบริษัทให้กู้ยืมแก่บริษัทที่เกี่ยวข้องกันตั้งแต่ปี 25332539 ค้างชำระจำนวน 5,679 ล้านบาท และมีการตั้งค่าเผื่อหนี้สูญไว้ 5,391 ล้านบาท นั้นบริษัทได้ขายสิทธิเรียกร้องหนี้ของลูกหนี้รายหนึ่งให้กับบุคคลอื่นและได้รับชำระหนี้เรียบร้อยแล้ว ปัจจุบันจึงมียอดค้างชำระลดลงเหลือ 5,000 ล้านบาท และมีการตั้งค่าเผื่อหนี้สูญไว้ 5,000 ล้านบาทเช่นกัน 
ข่าวดีของบีทีเอส ทำให้การซื้อขายหุ้น BTS ของวันที่ 1 มิ.ย. คึกคักขึ้น และราคาเพิ่มขึ้น 0.01 บาท ปิดที่ 0.61 บาท ด้วยมูลค่ามากถึง 381 ล้านบาท แต่ราคาก็ยังต่ำกว่าราคาเพิ่มทุนที่ 0.63 บาท แถมใบสำคัญแสดงสิทธิซื้อหุ้น 1 หน่วย สำหรับผู้ถือหุ้นเดิมจองซื้อ 7 หุ้นเดิมต่อ 4 หุ้นใหม่ระหว่างวันที่ 31 พ.ค.7 มิ.ย. 2553